Докато бушува война между френския крал Франсоа I и Императора на Свещената Римска империя Карл V за наследяване на трона на Монферат (който според древните конвенции би трябвало да принадлежи на Савойския херцог), на 11 февруари 1536 г. армията на крал Франсоа I окупира Савоя и Пиемонт, включително и владенията на Ракониджи. Междувременно савойският херцог Карл II (III) Савойски, след като бяга във Верчели, получава помощта на Миланския херцог, който му праща 2000 души, към които се присъединяват 2000 швейцарски войници и друга помощ от чужбина. С тези сили Савойският херцог успява да завладее Панкалиери и други земи през 1536 г., които обаче скоро попадат в ръцете на французите.